Planșeul de la parterul unui bloc din strada Franceză din Capitală s-a prăbușit duminică seară și nu se mai poate intra în clădire, informează ISU București-Ilfov, care precizează că locatarii nu sunt răniți și că se iau măsuri împreună cu reprezentanții Primăriei pentru a fi relocați, informează Mediafax.

Pompierii Detașamentului Mihai Vodă și ai Detașamentului Special de Salvatori intervin, la ora transmiterii știrii, la un bloc pe strada Franceză din Capitală, unde s-a prăbușit planșeul de la parter. Imobilul are două scări și în total 12 apartamente. Locatarii nu sunt răniți, însă se iau măsuri, împreună cu Primăria Capitalei, ca aceștia să fie evacuați și relocați.

Locatarii au fost direcționați spre etaje, de unde vor fi coborâți cu autoscara, informează ISU București-Ilfov. Aceeași sursă arată că dacă situația o va permite, se va realiza o cale de acces provizorie, concomitent cu evaluarea gradului de risc ca și alte elemente de construcție să fie afectate.